text: 15.000 bilglade unge hygger sig med fræs i  Vandel
  01 juni 2013 kl. 11.26
  I denne weekend samles 15.000 unge på Flyveplads Vandel til Danmarks Hurtigste Bil for at fejre biler og se hæsblæsende ræs.
  Dansk Metal er hovedsponsor ved Danmarks Hurtigste Bil, der er Danmarks største bilfestival.
  Dansk Metal har over 26.000 medlemmer, der er uddannet inden for transport og hylder derfor den faglige ekspertise det kræver for at deltage i konkurrencerne på Danmarks Hurtigste Bil-festival.
  - Vi har mange medlemmer, der elsker fart og biler, og her på DHB er der mulighed for at køre race på en lovlig måde. Det kræver også stor teknisk snilde og forståelse at gøre bilerne klar til de forskellige discipliner, man kan stille op i til DHB, siger ungdomskonsulent i Dansk Metal Rune Albertsen.
  Konkurrencerne inkluderer blandt andet den berygtede 402 m også kaldet quartermile, drifting, tractor pulling, baghjulstræk, Danmarks Flotteste Bil og meget mere.
  